b'\n_START_ARTICLE_\nZadnji porotnik\n_START_SECTION_\nVsebina\n_START_PARAGRAPH_\nLeta 1970 je \xc5\xa1el \xc4\x8dasopis Times Fordovega okro\xc5\xbeja v ste\xc4\x8daj. Kupil ga je, in s tem re\xc5\xa1il pred propadom, mladi novinar Willie Traynor. \xc5\xbdivljenje v mirnem mestecu je prekinilo posilstvo in umor mlade samohranilke z dvema otrokoma Rhode Kassellaw, ki ga je zagre\xc5\xa1il Danny Padgitt. Bil je \xc4\x8dlan dru\xc5\xbeine Paddgitov, ki so \xc5\xbeiveli na otoku in se ukvarjali z nezakonitimi posli. Danny je bil prvi izmed svoje dru\xc5\xbeine, ki so ga kdajkoli aretirali. Willie Traynor je s \xc4\x8dlanki o umoru in sojenju \xc4\x8dasopisu zopet zagotovil \xc5\xa1tevilne naro\xc4\x8dnike, a si je s tem nakopal sovra\xc5\xa1tvo Paddgitove dru\xc5\xbeine. V sodnem postopku so Dannya Paddgita spoznali za krivega, vendar ga zaradi nesoglasja dvanajst \xc4\x8dlanske porote niso obsodili na smrt, temve\xc4\x8d le na dosmrtni zapor. \xc5\xa0e pred obsodbo pa je poroti zagrozil, da jih bo vse pobil, ko se vrne iz zapora._NEWLINE_Mladi novinar je poskrbel, da je \xc4\x8dasopis postal slaven in je z njim za\xc4\x8del tudi po\xc5\xa1teno slu\xc5\xbeiti. Spoprijateljil se je z edino temnopolto \xc4\x8dlanico porote, gospo Callie Ruffin, ki je imela osem otrok. Vsak \xc4\x8detrtek je hodil k njej na kosilo, kjer sta se pogovarjala o njeni dru\xc5\xbeini, kuhanju,... Vsaki\xc4\x8d mu je tudi izro\xc4\x8dila seznam napak, ki so se pojavile v \xc4\x8dasopisu._NEWLINE_Zgolj po devetih letih je bil morilec Danny Paddgit iz zapora odpu\xc5\xa1\xc4\x8den zaradi vzornega vedenja. Kmalu zatem sta bila umorjena dva porotnika, ki sta ga obsodila. Vsi so bili prepri\xc4\x8dani, da za tem stoji Danny, saj jim je v sodnem postopku grozil. Ko so ga pripeljali pred sodi\xc5\xa1\xc4\x8de, pa je bil umorjen tudi on. Krivec za ta umor in tudi umora dveh porotnikov je bil Hank Hooten, odvetnik, ki je pomagal to\xc5\xbeilcu Erniju Gaddisu pri obto\xc5\xbebi Paddgita. Trpel je za shizofrenijo, poleg tega pa je bil zaljubljen v Rhode Kassellaw in je zameril poroti, da morilec ni bil obsojen na smrt._NEWLINE_Na koncu je Willie Traynor za 1.5 milijona dolarjev prodal \xc4\x8dasopis, Callie Ruffin pa je umrla zaradi sr\xc4\x8dnega napada.'